
LEPIRKA 


Stajala je, obasjana zlatom novorođenog sunca, 
na proplanku mekom, zelenom i od svijeta od- 
vraćenom. ' 

Zvala se Lepirka,! a bijaše mala vila.“ 

U modrim joj se očima prelijeva sjaj zorina . 
grimiza, kosa joj se zavija kao zlatno; tanano runo, 
a nad svakim obrazom zaošta po zlatna kovrčica. 
Lahor lagano giba ove uvojke. Sitna titraju pro- 
zračna krilašca, jedva vidljiva, vilin se veo nošen 
povjetarcem nečujno uspinje put nebeskog plave- 
tila šarama neizrecive miline, a vršci joj se sitnih 
bosih nogu jedva dotiču rosne tratine. 

Tko bi je, ovakvu, iz daleka, iz prodolice 
“ugledao, morao bi pomisliti: ono je tamo neka pre- 
lijepa leptirica sjela gori na proplanak. 

No re bijaše ono leptirica, nego je to bila 
Lepirka. Lako bi se bila zvala i Krijesnica, pa i 
Sunčana, Zvjezdica, Jasenka ili Grlica, ali najlakše Lepirka. 
Pa tako neka i ostane. A komu je drugo ime milije, neka je 
onako i zove. Jer svaki vilu krsti kako hoće. 

Bila je Lepirka zadnja od vila, jer je vijek vila bio na iz- 
maku. Malo je tko u njih vjerovao, a čarolija se njihovih već 
nitko nije bojao. Samo je još poneka seoska baka, podveče, 
znala svojoj. unučadi pričati, kako je ono bilo, dok su vile 
lunjale šumama, lugovima i klancima; kako su ljepotom svo- 
jom i šarenim, čarobnim velima, što se. u sto boja prelijevaju, 
znale zatraviti mnogog čovjeka, mnogo dijete, te ga, noću, \ 
odmamiti u šumu. Tu je nesretnik pogibao od vilinskih čari. 

"Tako je i baka Manda (a gotovo svaka seoska baka zove 
se Manda!) u jednoj kućici, u dolini, upravo pod onim pro- 
plankom, pričala svojim unučićima Perici i Marku, kako se 
stara žena, koja je vještica, može, osobito noću, pretvoriti u I 
leptira, ili joj se duh vještice u leptira prometne, pa leti kuda 
hoće; uglavnom 'po kućama i dvorištima, gdje zlohuda napada 


i jede malu djecu, pa i odrasle ljude, a zovu je još i »copernica« ili »baba«?; 
pa kako su se u one lijepe plave leptiriće s krvavim mrljama, što lete u lipnju, 
o danu Ivanju, uspodobile duše »šintera«-krvnika, a u blistavim okancima na 
naličju krilašaca prekrasnih sedefica, da su se povampirile griješne srebrne 
škude lijepe grješnice Dorice.3 ' 

Ovo i ovako naklapala baka Manda, a unučići Perica i Marko i slušali i 
neslušali. No najmanje je slušao, stojeći po strani, najstariji unuk Janko. 

Pa i nisu baš jeđine naše seoske bake, što pričaju o vilama-leptiricama- i 
o leptirima-vukodlacima. U većini su naroda te šarene i tajanstvene sjenke, što 
danju i noću tiho i nečujno lebde uzduhom, izazvale predodžbu nečesa čarolij- 
skoga, što pripada drugom nekom svijetu. Tako su ih Grci povezivali s predodž- 
bom duše, psihe, pa se i danas vrsta noćnih leptira: zove: PSYCHID/E. U Kitaju 
i Japanu priča narod čarobne priče o dušama pokojnika, koje se, u obliku pre- 
krasnih leptira, vraćaju na ovaj svijet: 


Na rižinu stručku, 

O podnevnom. vrućku, 
Leptir ko da nešto sluša: 
Čija li je ono duša? 


pjeva pradavni japanski pjesnik. — Indijski mudrac Budha upravio je, umi- 
rući, posljednu svoju riječ leptirima: 

»Hvala vam,« reče, »učitelji moji! Od vas 

sam više naučio nego li iz knjiga Brahmana.« 


- Rusima je leptir »babočka«. No babočka bi mogla biti i vila! 

Pa i nauka sama, proučavajući leptire, voli da leprša carstvom fantazije 
A to ona inače rijetko čini! Tu je ispreplela znanstvenu razdiobu leptira u ro- 
dove i vrste mrežom mitološke misterioznosti, dajući velikim leptirskim obi- 
teljima fantastična imena: VANESS/ZE (baklje), BRAHMAFEID/E, PIERID/E (za- 
jedničko ime Muza), SPHYNGID/ZE, THAUMETOPOFIDZE (od thauma — čudo), 
PSYCHID/ZE, NYMPHALIDA i t. d. 

U to vrijeme, kad je Janko onako nehajno slušao pričanja bake Mande, 
već su po velikim gradovima bile nikle škole i učilišta, kao orijaške kule, iz 

kojih su snopovi sjajnih zraka znanja osvjetljivali čitavu zemlju: sva sela 
i zaselke, sve šume i lugove, sve spilje i provalije, uzduh, zemlju, vodu i pod- 
zemlje, sve kutove i sav mrak, u kome bi se bile još mogle zadržavati vještice 
i vile. Tako ih zauvijek nestade. A kako je zaostala mala vila Lepirka, toga 
ni ona sama nije znala. Zato ostavimo to; jer nam je sad.i onako prvo, da 
objasnimo, zašto je.baš Janko- onako nevjerno slušao bakine priče o vilama, što 
se promeću u leptire. 

Bio Janko dječak tih, đak šestoga razreda sansa škole. U školi ga držali 
nenadarenim čudakom. Zadaće mu. bijahu toliko išarene crvenom učiteljevom 
olovkom, te su naličile čudnoj crno-crvenoj guštari. Ali se zato Janko dobro 
razumio u leptire. Sve onako mlađahan, već im je znao imena, život i oblik, 
a imao je i nadaleko najpotpuniju zbirku: domaćih leptira. Poznavao je dobro 
mjesta, na koja prilijeću leptiri, znao biljku i cvijet, na kojemu se hrani koji 
od njih ili gusjenica njegova, a vješto bi pronalazio i otkrivao pukotine, rascjepe 
i skrovišta, kamo se . zavlače gusjenice, da se začahure, a Jepjirice, da: legu 
jajašca. 

Sad razumijemo, gašto Janko, koji je sve to dobro znao, nije mogao vjero- 
vati onome, što baka Manda naklapa Perici i Marku. Ali je skromno šutio 
i nije prekidao bakinih priča: ta i njemu se ponekad nešto čudnovata i tajan- 
stvena slutilo u svijetu leptira, tih šarenih, lebdećih sanjara. Kano da se 
cvijeće otkinulo od zemlje i avetno oživjelo ili kao da su ti šareni jedriličari 
neki tajanstveni glasnici, koji sjedeći na mirisavoj čaški slušaju tajne poruke 
jednoga cvijeta, te ih prenose na drugi. ' 

Zato je te noći, poslije bakinih priča, i Janko sanjao o leptirima i 
o vilama, pa se, uznemiren, već u cik zore digao sa svog ležaja na sjeniku 
sanen i bunovan. ' 


Bilo je to upravo onog sunčanog jutra, kad je Lepirka stajala na proplanku. 
Stajala ona dugo, sunce bijaše već odskočilo i obasjalo nebesa. Jutarnji se 
vjetrić uzjogunio, trava se pod njim valovito lelija. Pa i Lepirkina je koprena 
zavijorila i zavitlala se... Uznijela se poput vijugava oblaka, a od ruba joj se, 
u uzduhu, otkinuo komadić: modar, crven i žut, pa kao šarena latica zaplovio 
zrakom. 

Uzgleda Lepirka za laticom, kako se na vjetru ispinje u nebesko plavetnilo, 
zaigra u njoj vilinska narav i vrlo joj omili ta sitna šara, što jedri nebom. 
Privuče dakle Lepirka svoje velo u ručice i stade ga poriti. Dijelak za dijelkom 
šarenoga vela bacaše ona na vjetar, a on ih je poslušno primao i uznosio u 
visine, kao u mekom, nevidljivom naručaju. Pomalo se nebo ošaralo tim 
jedarcima gorućih boja, a Lepirkinog je vilinog vela nestalo. S njime nestade 
i sitnih, prozirnih krilašaca, zadnjeg joj vilinskog znamenja. 

Stoji Lepirka, oči joj se krijese, podrhtava u tananom struku, lelija joj se 
zlatna kovrčava kosa, a ona, kao ponesena strujom, pomamna za letom, raširi 


ručice i pohrli za šarenim laticama. Zelen se obronak naglo spuštao, i ona se, 
gotovo lebdeći, u bijelu oblaku svoje prozračne haljine, za čas nadje u zelenoj 
prodolici. 

U prodolici kuća Jankova, kraj kuće staja i pojata, a oko njih ograda 
od vrbova pletera. Osjeti Lepirka pod bosim nogama zelenu, svježu travu, 
najdivniji rod i ukras zemljin, a na travi ugleda i drugo šarenilo: jedno se 
talasa, ali ne ostavlja svog mjesta, drugo leprša nad onim. 

Stade Lepirka zagledati u mirisave čaške cvijeća, ogledati se za onim 
šarenim leptirima. Kolika li čuda! 

I dok lje tako zatravljena neodlučno stajala, gledajući za prutastim vi- 
lenjakom, kao za bratom svojim, spazi ona, kako iza pletene ograde iskrsnu 
dječak, plavokos kao i ona, s košaricom o ruci. Bio je to Janko. 

I Janko spazi Lepirku. Zgledali se šuteći. Onda se Janko osmjehnu, a Le- - 
pirka opusti oči. 

Opusti oči i ugleda upravo pred sobom, na cvijetu, ljepokrila admirala, 
gdje sklapa i rasklapa predivna krila svoja, sišući iz čaške sladak med. 

»Aj, kolike krasote!« uskliknu Lepirka. 

»Hoćeš li, da ih mnogo vidiš?« prihvati Janko. 

»Kako ne bih htjela,« odvrati, ne dižući očiju, Lepirka. 

»Onda hajdemo!« reče Janko, nasadi opačke košaricu na stup od ograde 
i odlučno pristupi k djevojčici: jer nit je znao, niti bi ikad vjerovao, da je 
Lepirka ma kad bila mala vila. Za nj bijaše ona lijepa, plavokosa djevojčica 
i odmah mu se svidjela. A i Lepirka, kad je ugledala Janka, zaboravi zauvijek 
svoje vilinstvo. Ta i onako joj već ništa ne ostade: ni od vilina vela ni od 
vilinskih krila. 

Povede, dakle, Janko Lepirku na livadicu za kućom, kojom je proticao 
bistar potok, a uz gust vrbov pleter bujala kopriva i badalj. Vremena je imao: 
ta bili su praznici. A i na pašu nije morao: bio je to posao Peričin i Markov. 
Janko bi bio, dakle, i onako pošao za svojim leptirima, ako ne odmah, a ono 
pošto bi bio nabrao maslačka. 

Jer po tom poslu bijaše, s košaricom o ruci, izašao. 


SIJENIČAK NARANČASTI 
(Colias myrmidone) 


BIJELAC GLOGOV 
(Aporia crataegi) 


TOPOLJNJAK 
(Limenitis populi) 


ŽUĆAK OBIČNI 
(Gonopteryx rhamni) 


BIJELAC KUPUSAR 
(Pieris brassicae) 


II. 


LEPTIRI 


1. Pod Jankovim rukovodstvom, u carstvu leptira, otpočeli su za Lepirku 
ćasovi čarobnih iznenađenja. 

»Tu, na livadici, uz potok, pa eno tamo, u šumarku, ugledat ćemo naše 
najljepše leptire,« reče Janko u po glasa i važno, kako govori onaj, koji nešto 
zna, onome, koji želi da nešto nauči. : 

Da bi se dohvatili šumarka, valjalovim je pregaziti bistru pličinu potoka, 
što je presijecao livadicu za kućom. No tek što se primakoše mekoj pjeskovitoj 
obali, kad li ugledaju, na onom svježem, mokrom pijesku, u sunčanom sjaju, 
roj leptira i leptirića: bijelih, žutih, narančastih, s crnim i modrim rubovima, 
sa crnim, sedefnim i narančastim okašcima. Sjede oni većim dijelom skloplje- 
nih krila i sišu svježu vlagu iz samog potoka ili iz mokrog pijeska uz obalu. 
Sjede nepomično, zamišljeno, kao kad se radi ili smišlja veoma važan posao. 
A i jest to posao nadasve važan: ta mnogima je od njih voda jedina hrana. 
Zamisli živog stvora, što živi samo od vodice! 

»No nisu oni tako bezopasni, kako su lijepi,« pouči Janko Lepirku. »Osobito 
je eno onaj bijelac kupusar poznat po čitavom svijetu kao štetočinja: 
bjelokril, s tamnim rubom i dvije točke na gornjim krilima, leprša on posvuda, 
pa ulazi i u same gradove, gdje ima vrtova i kupusa! Ženka leže na kupusni 
list skupine žutih jajašaca, iz kojih se doskora izlegu rojevi žutih gusjenica 
s crnim točkicama, koje znadu da obrste čitave njive kupusa tako, te ostanu 
sama gola kupusna rebarca. Višeputa znade kupusar da leti u milijunskim 
jatima, a u povijesti su poznati slučajevi, da su gusjenice kupusara, prelazeći 
u gustim povorkama preko željezničke pruge, znale zaustaviti vlak: u gustoj 
muljevitoj masi pregaženih gusjenica kotači su lokomotive izgubili potrebito 
trenje, i ona je morala stati. — Eno onaj žućak kod nas je prvi vjesnik 
sunca: obično se ukazuje u isto vrijeme — u ožujku, pa čak iu veljači — kad 
i žuti jaglac, na koji rado sjeda. — Glogov bijelac krilašaca je bijelih 
i bez pjega, ali s crnim rebarcima. Njegove gusjenice čine veliku štetu na 
voćkama. — A topoljnjak će umrijeti za vodu! Inače oprezan i gotovo 
neuhvatljiv, Kad sjedne na vodu — gubi oprez i lako ga je uloviti.« 

»Evo ovako!« reče Janko i prišulja se do potoka. Ali ga prvi ugleda lukavi 
žućak, diže se i zakruži, kao mala žuta zastavica. Signal: »Oprez! Dižite se!«< 
I u isti tren uzleti šaren roj s vlažna pijeska, a Lepirka pljesnu ručicama od 
radosti gledajući to šareno kruženje. 

»Hajdemo,« reče Janko ponešto zastiđen, što se bijaše prenaglio, 


RIĐA VELIKA 
(Vanessa polychloros) 


ADMIRAL LJEPOKRILI 
(Pyrameis atalanta) 


PAUNČE DANJE 
(Vanessa io) 


Pregaziše dakle bosim nogama hladan, bistar potok, te se nadoše na drugoj 
polovici livadice, na domak šumarku. 


* 


Ž. Tu se, nad livadom, u bljesku sunčanom, razigrao divan prizor: 

Lepršajući jedno uz druugo, uzvijajući se jedno nad drugo, leteći čas 
usporedo, čas prelijetajući i podlijetajući, u sjaju svih boja, danje paunče i 
njegova ženka provodili su, kao u igri, po sunčanom podnevnom vrućku svoj 
svadbeni pir, dok omamljeni tom igrom ne padoše zajedno u meku travu, iz 
koje se za čas, kao dvije žive buktinje, opet digoše.. 

Mužjak odlepršao za svojim drugovima ili za Aid, ženkama, dok se 
oplođena ženka pokorila svom materinskom nagonu. Čas je još kružila, a zatim 
se u brzom, trepetavom letu spusti uz pleter do Jankove staje, u najgušću 
keprivu: slatku hranu svog budućeg podmladka. Na gornje, nježne listiće ko- 
prive prilijepi paunčica velik broj zelenkastih jajašaca. A tada, ostavivši suncu, 
da o njimu vodi brigu, diže se iz otprhnu. Tko zna put koje nirvane! Jer zove 
se danje paunče još i Vanessa Io: baklja Izidine svećenice Io. ' 

Sunce je doskora zrakama svojim izvabilo iz jajašaca roj sitnih gusjenica, 
koje su u svojoj nezasitnoj gladi obrstile dobar dio stručaka koprive. Kratak 
je život gusjenice, pa valja hitro brstiti, da se nakupi snage za sav dalji život: 
kukuljice, a i samog leptira. Jer lakokrili leptir slabo se bavi grubom stvari, 
koja se zove jelo. No, dalji taj život niti je lak, niti jednostavan! 

Kad joj dođe vrijeme, i pošto je promijenila 3—4 kože (košuljice), koje 
su joj postale pretijesne, ostavi tusta i već razvijena gusjenica čarobni svijet 
kopriva: u raspuklini stupa ograde Jankova vrta zaprela se, začahurila u uglatu, 
svijetlosmeđu kukuljicu, koja strmoglavce visi o kukici na zatku, sva u kvje- 
rastu krutu oklopu. Poslije nedjelje ili dvije dana raspori se okorjeli oklop 
čahure, a novorođeni se leptir, vlažnih, zgužvanih krila, rilca savita kao pero 
na uri, mučno izvuče iz kukuljice. Izvuče se i sjeda na praznu čahuru. No već 
začas, dišući živo, osuši krilašca i stane njima veselo lepezati: četiri mu modra 
paunova oka, kao modar plamen bliješte i sjaju na sva četiri krila. Nije ni 
čudo, što se zove baklja! Ne prođe ni dobar sat; a mladi je letač spreman za 
start. I eno ga, gdje se, nošen povjetarcem, igra u uzduhu nad šarenim cvijećem. 
Do kasne jeseni posjetit će on mnogu čašku cvijeta, posisati mnogo slađana 
meda, oploditi mnogu biljku prahom i peludom iz druge čaške; peludom, koji 
mu se prilijepio na noge i rilce, dok je sisao med. A kad jesen stigne, onda 
će na Jankovu tavanu potražiti mjesto, gdje će prizimiti. Jer, krivo bi mislio, 
tko bi držao, da su svi leptiri, što nas u proljeće pozdravljaju; djeca toga istog 
proljeća. Mnogo ih je lanjskih, koji su u svojim mudro odabranim zimovali- 
štima prezimili: 

Ali, da se vratimo k Lepirki i Janku! Tek što im iz vidika nestade obih 
paunčeta, smotri Lepirka, nadomak šumarku, drugog leptira, boje neizrecivo 
krasne: krila mu kao od crna baršuna, prednja mu na sredini nose skrletan 

MRTVAČKI PLAŠT 
(Vanessa antiopa) 


vez, a prema šiljcima bijele pjege; pa i donja su mu optočena grimizno- 
cvrvenim rubom s ernim točkicama. 

»Admiral!« kratko reče Janko, te doda: »ljepokril ga zovu. Živi gotovo 
po čitavom svijetu. I on i njegova ženka također prezimljuju. A onaj ondje, 
zove se riđa velika. — I pokaza joj prelijepog leptira, što je sjedio na 
Srančici višnje o rubu livadice. Krila su mu riđe, lisičje boje (pa i zove se 
o onjemački »veliki lisac«, a manji mu se brat i kod nas zove lij ili 
lis pa i koprivnjak), obrubljena tamnosmeđim rubom, ukrašena crnim 
pjegama i tamnomodrim polumjesečastim šarama. I on zimuje, a njegova je 
gusjenica velik štetočinja na mladim izdancima voćaka, osobito trešanja i 
krušaka.« . ' 

* 

3. Sjajućih očiju slijedila je Lepirka za tim šarenim jedriličarima, o kojima 
joj je Janko pričao tolike zanimljive priče. : 

Dođoše tako i do ruba šumice. Sunce bijaše već visoko odskočilo nad brdo 
i proplanak, s kojega se Lepirka jutros bijaše spustila, te je obavilo nebesa 
modrom maglicom. Podnevni je vrućak, te Janko i Lepirka sjedoše u hla- 
dovinu na rubu šumarka. Iza njih se prostirala guštara, gdje se gnijezde 
divlje ptice, a potok u njoj nestaje i vijuga se pod šikarskom sjenom išaranom 
travama i cvijećem zagasite boje. Po zemlji je oko njih ležalo nešto suha 
lišća od prošle jeseni. 

Tu će sad Lepirka prvi puta čuti i nešto tužna iz svijeta leptira! 

»Dosad si upoznala samo radosna imena naših leptira,« nastavi Janko, 
. »a ovdje bismo, na rubu ove šumice, koja je upola brezova, mogli sresti pre- 

krasnog leptira tužna imena. Zovu ga mrtvački plašt. Nema on s mrtva- 
cima nikakva posla, ali mu je gornja ploha krila nalik na mrki baršun sa 
širokim žutim rubom, što je s nutranje strane iskićen modrim šarama. Ta 
mrka njegova boja dadne mu i mračno ime. I donja mu je strana tamnosmeđe 
boje, boje suhog šumskog lista, orubljena žutim ruborn, nalik na rub šušnja. 
Kad je u opasnosti, skupi on na leđima krila i priljubi se uza suh list. Nema. 
tog neprijatelja, koji će ga razlučiti od lista na kome se šćućurio. Zovu to 
mimikrija, ali će biti točnije: zaštitno prilagođivanje okolici, jer mimikrija 
zapravo znači sličnost među životinjama posve različitih rodova.« 

Dok je ovo još govorio, zagleda se Janko nekud, preko Lepirkina ramena 
u guštaru. Tad oprezno ustane i klekne: 

»Eno ga!« dahne tiho i pokaže prstom. »Ugledao nas, nanjušio, pa se 
pritajio.« 

Bistro oko male Lepirke i želja da ne prekine lijepe priče svoj malog 
druga, učini, te ona bez muke, začas uoči na zemlji, među rasijanim suhim 
lišćem krasna leptira, kako se sklopljenih krila, napola ležeći, stisnuo uza suh, 
smeđežuti, lanjski bukov list. 

»Sad ćeš tek vidjeti svu njegovu krasotu,« lane Janko, i baci se sitnim 
suvarkom u onom smjeru. Leptir se trgne, kao iza sna i raširi baršunasta 

PRELAC ZUPČASTI 
(Notodonta ziczac) 


PRELAC PERGAMENTNI 
(Hoplitis milhauseri) 


VILIČARKA (RAČVAR) 
(Dicranura vinula) 


BUKOVNJAK 
(Stauropus fagi) 


MRAZOVNJAK VELIKI 
(Hybernia defoliaria) 


“a 


=" 


krila neopisive ljepote. A tad zaplovi povrh livadice, hitro se vine visoko 
u zrak, i u tren ga nestade nad krošnjama breza. 

»Brezove i vrbove vršike obitavalište su tog ponosnog leptira, te ćeš ga 
rijetno vidjeti među onima, što se hrane koprivom i stričcima. I njegova ženka 
zimuje u skrovitu skloništu, da rano u proljeće snese skupine svojih jajašaca 
po vršikama breza, vrba i topola, nebu i suncu na dohvat. Iz tih će jajašaca 
sunce uskoro izvaliti gusjenice: gusjenice kao kneževski đerdani, kao vilinske 
grivne! Crna plašta, iskićena čudnovatim bodljikama; po njemu su razasute 
nebrojene srebrnobijele zvjezdice, a na svakom kolobaru-članku produljena 
gusjeničina tijela krupno oko boje rubina: pravi dragulj!« 


* 


4. Ali se, u tom pričanju, Janko odjednoć prekinuo i prijeko zabrinuo! 
" Zamislio se. Pogled mu leži na košarici, što je bijaše, ugledavši Lepirku, suno- 
vrat natakao na stup u ogradi. Sad se Janko sjetio, kako ga mati bijaše 
poslala, da nabere maslačka, štono će im uz mirisave, zamašćene .žgance, danas. 
biti za ručak. A podne tek što ne zvoni! : 

S košare svrati Janko pogled na Lepirku. Pogleda je, kako gledaš nekoga, - 
koga ne ćeš da smetaš, i pričini mu se, gledajući je ovakvu,da ono i nije baš 
posve obična djevojčica. 

»A kako se ti zoveš?« sjeti se Janko da je upita. Od silnih leptirskih 
pripovjesti nije mu ni na pamet palo, da joj još ni imena ne zna. 

»Lepirka!« smisli djevojčica u onaj tren. Još nikad je dosad nitko i nikako 
ne bijaše ni zvao ni za ime pitao. A to joj ime pade na pamet od Jankovih 
silnih pričanja o leptirima i leptiricama. Mi smo je. dakako, od samog početka 
tako zvali, jer smo priču o njoj znali već davno prije, nego li smo je zapisali. 

»Lepirka!« oslovi je radostan Janko, »morat ćemo hitro nabrati maslačka 
za ručak.« 

»Što je to maslačak? A što ručak?« bezazleno upita Lepirka. 

Sad se Janko nasmijao, ali i ozbiljno začudio: kakva li je to djevoičica, 
te ne zna ni što je maslačak, ni što je ručak? Ponovno je pogleda ispod oka, 
pa mu se i ona i ovo njezino pitanje učine vrlo čudnovatima. U taj mu tren 
pade na um baka Manda i sinoćnje njeno naklapanje o vilama. Ali mu ta 
misao i dođe i prođe naglo i bez traga, kao trzaj munje. A Lepirka mu se, 
poslije toga. učini još ljepšom, još dražom. 

No i Lepirka istog časa osjeti nedoumicu Jankovu. Zarumeni se i odluči, 
da već ništa ne će pitati, niti se čemu čuditi, nego će samo sve onako raditi, 
kako rekne i kako radi Janko. Tako odluči — tako većinom i održa. A to joj 
je i kasnije, u životu, vrijedilo. 

»Hajdemo dakle brati maslačak,« reče Lepirka. Ona bijaše već i prije, 
dok joj je Janko pričao s kolikom slašću gusjenice grizu lišće kupusovo i brste 
izdanke kopriva, osjetila kao neku vruću želju, da i ona griska zelene listiće, 
osjetila je glad. Pa kad joj Janko pokaza zelene, sočne listove maslačka, 

CRVENA LENTA 
(Catocala elocata) 


_h 


stade se ona, spretna kao mala vjeverica, hitro i žustro sagibati i puniti Jankovu 
košaru maslačkom. 

No, berući tako, ugleda ona nešto toliko strašna, te se prepala, kao nikad 
još u životu. Na ivici šumarka, na hrastovim, bukovim, brezovim i vrbovim 
grančicama pokaza joj Janko prava strašila iz svijeta leptira: nakazne gusje- 
nice, kao nakostrušene aveti, račvara, bukovnjaka, velikog mrazovnjaka i dvaju 
prelaca. Lepirki se učini, da je ugledala neki sićušni svijet zmajeva i vuko- 
dlaka, te bi, možda, bila i pobjegla, da je nije Janko uhvatio za ruku i ovako 
je umirio: 

»One moraju biti tako strašne, da plaše svoje neprijatelje. Druge obrane 
osim mimikrije, te ovog strašnog izgleda i još strašnijih pokreta i nemaju.« 

»Ali sad nema više vremena za sve to. Podne zvoni. Hajdemo kući!« 


* 


5. Kući krenuše s drugog kraja, tamo, gdje se potok bijaše privio uza 
samo dvorište Jankova doma. Tu je, uz potok, stajao granat jasen, a na 
njegovu deblu naviklo oko Jankovo uoči krupnog noćnog leptira. Nitko ga živ, 
osim Janka, ne bi ugledao, koliko je naličio i koliko se priljubio uz sivu koru 
drveta! Pravi primjer zaštitne boje — mimikrija je zovu. Nepomičan je sjedio, 
prikrivši pepeljastim, tamnim prednjim krilima bucmasto, dlakavo tijelo i 
prekrasna donja krilca, crvena poput rumenice, crno isprugana, a bijelo 
optočena. Sjedeći ovako šare mu teku poput šara na kori drveta, pa ga ne- 
prijatelj — a leptiri imadu i mnogo i vrlo opasnih neprijatelja — ne može 
lako ugledati. I u gusjenice mu je boja jednaka boji kore drveta. Ona se samo 
noću hrani, brsteći lišće vrba i topola; kukuljica je lijepe plave boje, posuta 
modrim mahom poput zrele šljive. 

»To ti je crvena lenta ili jasenar, veliki noćni leptir,« reče Janko i pokaza 
Lepirki lentu, koja se nije ni micala, kao da je mrtva. 

»Aj! Zar ima i noćnih leptira? I kako mogu u mraku vidjeti? Kako mra- 
kom lepršaju, pa kroz guštaru, a da ne razderu krila?« Stotinu se pitanja na- 
davalo Lepirki, ali se sjeti svoje odluke, pa ih polovicu proguta, a ni druge 
polovice ne izusti. 

»Požurimo, mati čekal« reče Janko, pa on, Lepirka i puna košarica 
maslačka začas uđu u dvorište. _ 

Kući na pragu stajaše majka. Začudi se ona veoma toj povorci, a ponajviše 
uz Janka milovidnoj djevojčici, 

»Evo, majko, maslačka, a evo ti i Lepirke! Ona je dobra djevojčica, a za 
branje maslačka brža je i od mene,« objasni Janko majci. Time je, misli on, 
sve rekao. 

Ali je majka starijih misli: čudna joj je djevojčica, a čudno joj i ime! 
Pa će majka ispitati djevojčicu: i za roditelje, i za kuću, i za svojtu. Ali ništa 
Lepirka na pitanja ne odgovara, nego samo milo u majku gleda. 

Tad pomisli mati: »Valja da se nevolja neka tome djetetu dogodila, a 
stidljivo je djevojče, pa ne će ništa da kaže. Dijete je umiljato, a da je i 

VELIKO NOČĆNO PAUNČE 
(Saturnia pyri) 


vrijedno, vidi se, gdje začas nabra dupkom punu košaru maslačka. Ako dakle 
imade žive roditelje, oni će je potražiti, a ako ih nema, nek ostane u nas, 
mjesto u drugih, pa neka mi bude kćerka, a trojici braće sestrica.« 

Tako promislila mati, tako odlučila, pa tako i Lepirka, od onog časa, u nji- 
hovoj kući ostala. 


* 


6. Od tog dana i za Lepirku nov život potekao, a u kući Jankove majke. 
Ali ipak ona, kako od početka uz Jankove leptire prionula, onako uz njih i 
ostala. : 


Još iste večeri doživi ona i čitava kuća velik i buran doživljaj: svadbu 


velikih noćnih leptira. Ženka noćnog  paunčeta, najvećeg našeg lep-- 


tira, bijaše te večeri, u sumrak, uletjela u kuhinju. Uletjela pa sjela na zid. 

Odjevena je u raskošno svadbeno ruho: tamni baršun kestenjaste boje, s ovrat- 

“nikom od bijela krzna. Krila joj prekrivena sivim i smeđim pjegama, išarana 
blijedim reskavicama, a optočena zagaravljenom bjelinom. Usred krila okruglo 
veliko oko crne zjenice, posute ljubičastim mahom, a okruženo raznobojnom 
šarenicom, svitom od lukova crnih, bijelih, kestenjastih i crvenih kao trator. 
Raspon krila joj je gotovo pedalj, a tijelo bucmasto i u krzno odjeveno. 

Noć se bijaše već spustila, i svi se ukućani spremali na počinak, kad se, 
oko devete ure, začu najprije u sobi pokraj kuhinje, gdje su već slatko spavali 
Perica i Marko, neki čudan prigušeni šum, kao da lete šišmiši i biju se o zid. 
A zatim nastade kroz kuhinjski, raskriljen prozor prava provala div-leptira, 

“noćnih paunčeta mužjaka! Bilo ih je do dvadeset. Došli su iz bliza i iz daleka, 
da se udvore mladoj, koja je nepomično sjedila na zidu. Da je očaraju, da je 
osvoje. 

Janko uđe s gorućom svijećom u kuhinju i brzo zatvori prozor. Lepirka 
je stajala u dvorištu, gledajući izvana kroz prozorska stakla čaroban prizor: 
mekanim lepetom kruže sad veliki ti leptiri po kuhinji, kao roj šišmiša, baca- 
jući s goruće svijeće u Jankovoj ruci po stijenama goleme, sablasne sjene; 
kruže oko ženke, zastajkuju, sjedaju uz nju na zid, odlijeću, vraćaju se, okrznu 
se o nju, dižu do stropa i odande se spuštaju. Nasrću na svijeću, hoće da je 
gase, padaju Janku na glavu i na ramena. Sve življe se vitlaju i kruže, sve 
burniji su nasrtaji, dok se, napokon, ženka ne otkine od zida i uleti u samo 
žarište tog vrzinog kola. Gotovo u isti mah — jeli slučaj ili namjera? — sunovra- 
tim se lijetom spusti jedno paunče, te udarcem krila ugasi svijeću u Jankovoj ruci. 
Janko sad otvori prozor, a svadbena povorka, za kratak čas, izleti u tamnu, 
mirisnu svibanjsku noć. Nakon svadbe će — uskoro — lijepa leptirica iznijeti 
na bademove grane, na grančice voćaka, jasena i trnjine svoja jajašca, iz kojih 
će proljetno sunce izvabiti gusjenice fantastične odjeće, posute zvjezdicama 
i tananim resicama. 

S pogašenom svijećom, tih i ozbiljan, izađe Janko iz kuće. 

»Ovo što si vidjela,« reče zamišljeno Lepirki, koja je nepomično stajala 
uz kuhinjski prozor, »tek je slab odsjev svadbe noćnih paunčeta, kako ju je 

LJILJAK OLEANDRA 


(Daphnis nerii) 


PAUNČE VEČERNJE 
(Smerinthus ocellata) 


GOLUPKA HRVATSKA 
(Haemorrhagia croatica) 


opisao glasovit prijatelj leptira J. H. Fabre. On je, u svojoj radnoj sobi, ženku ' 
noćnog paunčeta stavio pod zvono od pletene žice. Otvorio je prozor. I gle: 
uzastopce kroz osam tamnih proljetnih večeri, među osmim i desetim satom, 
posjetilo ju je oko 150 noćnih paunčeta: mužjaka neobične krasote, udešenih 
za pir. Posjećivali su je i za najveće oluje, posjećivali u potpunom mraku 
mrkle noći, prolijetajući kroz gust bedem visokog stabalja i neprohodne šikare, 
što okruživahu kuću. Fabre je prenosio svoju zatočenicu svake večeri u drugu 
prostoriju kuće. Ali je njeni snuboci svakiput iznova otkriše. Tad pomisli on, 
da ženka trepetom krasnih, pernatih ticala odašilje, poput radija, u velike da- 
ljine neke nevidljive valove, a mužjaci ih primaju svojim ticalima, kao ante- 
nama. Primaju te tajne valove: pozive uzapćene mlade. Kasniji eksperimenti 
Fabreovi niti su potvrdili, niti oborili te njegove pretpostavke. Zato pomisli: 
nije li, možda, neobično osjetljiv njuh organ, koji mužjaku, kroz mrežu 
.metalnog zvona, kroz tamnu noć, kroz guštaru i oluju iz najvećih daljina 
.sigurno pokazuje put k cilju njegova željkovanja. No i za tu hipotezu ne 
smogne dokaza.« 

I tako je noćno paunče, do naših dana, neotkrivenom sačuvalo tajnu svojih 
proljetnih noći. 

Nečujno poput: leptira u uzvere se Janko uza ljestve i nestale £ ga u mraku 
sjenika. Lepirka legne u kuhinji, na ležaj, što joj ga bijaše odredila mati. 


* 


7. Jutro je svanulo svježe, sunčano. Pred kućom cvate mirisan oleandar; 
Neobičan, rijedak gost-leptir lebdi i brnči nad njegovim crvenim cvjetovima, 
a da ne sjeda ni na jedan od njih. 

»To je oleandrov ljiljak, južni leptir, ptica, selica među leptirima, 
što znade pokatkad da zaluta i u naše strane. Ljiljci —— a ima ih mnogo vrsta 
— ne sjedaju poput drugih leptira na cvijet, dok mu sišu iz čaške med, nego 
lebde nad cvijetom trepećući širokim krilcima, a u čašku mu spuštaju dugačko 
svoje rilce, koje može kod naših leptira doseći do šest i više centimetara duljine, 
a kod egzotičnih ljiljaka i do 25 centimetara. Rilce je to jedini organ za 
crpljenje hrane u svih leptira. Kad ga ne upotrebljava, nosi ga leptir spiralno 
savita, poput pera na uri, na donjem dijelu glave, gdje bi trebala biti usta. 
Ali leptiri nemaju usta! Nemaju nikakvih organa za griženje i žvakanje. Neki 
leptiri žive samo od vode, a neki, na pr. noćno paunče i toga se odriču, te za 
čitava svog života ne okuse ni zalogaja. Ali se, zbog toga, odriču i duga života. 
Dvije, tri večeri, koliko je upravo potrebno da se sretne sa svojom odabra- 
nicom, to je sve; i veliki je krasnik-leptir, noćno paunče, svoj vijek proživio. 
— Među ljiljke spada i ona, specifički naša, hrvatska golupka, koja 
spadajući k večernjim leptirima, začudo leti danju! Leti po jarkom suncu 
brnčeći nad cvijećem, te spušta svoje dugačko rilce u čaške, sišući iz njih 
sladak med. — A paunče večernje, i manje i različno od velikog noć- 
nog paunčeta, sklapa, dok sjedi, prednja svoja krila, tako te mu se ne vidi 

ono veliko oko na donjim krilašcima. Ali kad mu se približi ili ga napadne 
neprijatelj, zauzima on stav borben i otkriva na stražnjim krilima, crvenima * 
kao breskva, veliko modro oko. Lepeza njime amo tamo, pa tako znade za- 


' o strašiti mnogog neprijatelja, pa i poneku sitniju pticu. Ptičica ustukne, a on 


uluči taj čas i odleti. Ili odleti ona! — Svi su ti ljiljci braća cvijeću. Njihova 
su rilca udešena točno u razmjeru s dubokim čaškama određenog cvijeća, što 
ga posjećuju: A čaškama na dnu krije se sladak med. No, tu su, u dubini, 
skriveni i prašnici i pestići, rasplodni organi cvijeća. Sišući dakle med, opraši 
se rilce sladokusca peludom jednoga cvijeta, što će ga, spustivši rilee u drugi 
cvijet, ostaviti u njemu i tako ga oploditi. Znade cvijet, što mu leptir vrijedi, 
pa ga mami na sve mile načine: i bojom, i mirisom i krasotom svog oblika.« 

Lepirka bijaše iz kuće iznijela kablić vode i izlila ga na korijen oleandra, 
Janko, oboružan sjekirom i užetom, pošto svrši ovu lijepu priču o ljiljcima, 
reče: 

i »U šumu ćemo danas. Po suvarke. Jer drva je ponestalo, a i nema tko 
da nam ih naruši i nasiječe, otkad oca nema.« Pa doda brže, kako ne: bi sad 
budio spomena na onaj tužni dan, kad im je stigao glas, da je otac poginuo: 

»U šumi ćemo vidjeti još mnogo lijepih leptira!« 

»Pa zar ih još ima?« upita Lepirka. 

»Ima ih dvjesta tisuća vrsta,“ odgovori Janko glasom učitelja. 

Lepirka samo što nije uskliknula od čuda! Ali se u dobar čas sjeti svoje 
odluke, da se ničemu odviše ne čudi. Pa tako i ne pokuša da si predali, što to 
znači 200. 000 vrsta leptira. To i onako ne bi mogla! 

* 


8. Bosonogi pregaziše potok, te se začas nadoše na onom kraju livadice 
što leži za kućom. Sunce bijaše već odskočilo. Sad će Janko ulučiti priliku, da 
Lepirki pokaže carstvo malih leptirića, koji se zovu skupnim imenom »modre- 
nice«, po mužjaku-leptiriću nebesko plave boje okaču gladiševu. :No 
čudan je taj svijet leptira: jedni spadaju u noćne leptire, a lete u po bijela 
dana, drugi se zovu »modrenice«, a malo ih je modrih! već ženka modrog 
»okača gladiševa« nije modra, nego crnkastosmeđih krilašca s rumenim po- 
rubom na donjima, a ostale modrenice svih su boja, pa i — jarko crvene! Tako 
dukatac ili zlatni okač, sjaji crvenozlatnim odsjevomy kao i ognjena ptičica, 
koja po zlatnom mahu svojih krila nosi smeđecrne oke i porub iste boje. 

»Gle, Lepirko, kako veselo, nad visokom travom, lepršaju ti mali, krasni 
stanovnici svih livada! Puna ih je i ova naša livadica, ne znaš kud bi okom 
za njima svraćao. Plavi su kao nebo, žuti kao zlato, crveni poput maka, ru- 
binova grimiza, rumeni i smeđi. Igraju, rekao bih, tajanstveni neki ples: 
sastaju se hitro; strelovito u uzduhu nad bujnom travom, po dva, po tri i po 
više njih, zavrte se, zavijore malim vrioglavim vrtlogom, a onda se začas 
opet rastanu i padnu svaki na svoju čašku livadnog cvijeta,« upozori Janko 
Lepirku na taj maleni, šareni svijet, mimo koji ćeš — jer je sitan i nenametljiv 
— lako, ne opazivši ga, proći. A bila bi šteta! 

MODRENICE 
(Lycaenidae) 


ZLATAC NEPARNI 
(Chrysophanus dispar) 
OKAČ IKARUSOV 
(Lycaena corridon) 


OKAČ PASTIRSKI 
(Lycaena icarus) 


»Vidim,« odvrati Lepirka i živa joj slika začas zaokupi svu pažnju: trava 
se lelija, giba je nježni dodir jutranjeg lahora, a pred Lepirku je, na malen 
nasip, uz potok, sjeo krasan zlatokril dukatac. Zario se rilcem u čašku cvijeta, 
sklapa i rasklapa krila, kao od žežena zlata, te siše, siše. Lepirka se izpela na 
prstiće bosih nogu, uzvila tanan, vilinski struk sitne djevojčice nad nasip, po- 
digla nježan podbradak, a spustila prozračnu gornju vjeđu, porubljenu zlaćanim 
trepavicama. Duboko se zavezla u tu tajnu povezanost cvijeta i leptira, u tu 
čarobnu sliku, kojoj je u tom času premcem bila samo još ona sama. 

Janko namisli poći. Ali kad je vidi onako opčaranu onim, što je i njemu 
najmilije, njegovim drugovima leptirima, zakrzma i ostade nepomičan i on. 


* 


9. I dok su oni još tako stajali, slika se u tili čas izmijenila! Visoko nad njima, 
u prozračnom uzduhu, nad zelenim krošnjama šumarka, dostojanstveno i mirno 
isplovi poput para šarenih jedrilica, dvojka ponosnih leptira neobične ljepote. 
Jedan su drugome nalik, kao brat bratu i oblikom krila i temeljnom bojom, 
ali ih ipak jarko dijele različite šare. Često lete zajedno. 

Isploviše, zakružiše i spustiše se nad livadicu. 

»Aj, kolike li krasote!« zavapi, zaboravivši se opet, Lepirka, koja se bijaše 
upravo u taj čas uspravila, te iznenada ugledala dvojicu jedriličara. 

»Ovu dvojicu zovu ,vitezovi', jer su im stražnja krila nalik na viteške 
ostruge,« reče Janko, kad im leptiri priletješe nadomak. »Vidiš li, kako su 
jedan na drugog nalik, a opet je svaki svoje vrste. Gle, onome su krila tamnije 
žute boje, boje žeženog zlata, s crnim pjegama, a zove se lastin rep, dok 
su ovome svjetlije žute boje, s crnim prugama, pa se zove jedarce prugasto. 
U narcdu, po nekim krajevima, zovu ga i vilenjak. To su najveći i najljepši danji 
leptiri u nas. Prava im je domovina žarki Zemljin pojas, tropi: tamo ih ima 
golemih razmjera, fantastičnih oblika i šara.« 

»Ali tko je, i kako, leptirima obojio krila tim živim bojama?« upita 
Lepirka. ; ' ' 

»Kad bismo krilce bilo kojeg leptira stavili pod mikroskop, vidjeli bismo, 
da je ono pokrito tisućama i tisućama sitnih ljuščica. Svaka ljuščica nosi na 
donjem kraju ostance, kojim je zabodena u odgovarajuću udubinu prozirne 
krilne kožice. Te su ljuščice poredane po krilu kao crijepovi po krovu: ostanca 
jednog reda pokrita su pločicama slijedećeg reda. Pločice su raznih, živih boja. 
a njihov raspored diljem krila daje one šare, koje nas toliko zadivljuju,« 
- objasni Janko ovo nabrzo. Žurilo mu se u šumu. A nije baš ni volio pitanja; 
. milije mu bilo, da sam. od svoje volje, tumači što mu se ushtije. 

Lepirka je od ovog Jankovog tumačenja nešto razumjela, a nešto i nije. 
Ipak, predoči si, kako bi prekrasan bio krov neke zgrade, na kojem bi crepovlje 
blistalo raznim sjajnim bojama, a bilo bi poredano u slikovitim šarama! 

»Hajdemo brže u šumu!« reče Janko. »Nabirati suvarke i prtiti ih kući nije 
isto što i brati maslačak!«. 

PRUGASTO JEDARCE 
(VILENJAK) LASTIN REP 
(Papilio podalirius) (Papilio.machaon) 


Uđu, dakle, u šumu. Tu ih, u hladovitu sumraku sred bijela dana, dočeka 
gukanje golubova, grgutanje grličino, pjev kosova i drozdova, uz pratnju 
tihog žubora potoka kroz guštaru. 

Kako bijaše nejak ostao bez oca, postade Janko, a i sad se pokaza, 
pravim majstorom šumskog posla. Lepirka mu je u sabiranju radosno po- 
magala. Popreko užeta, što ga Janko bijaše po vlažnoj, šumskoj zemlji 
rastegnuo, našla se doskora hrpa suvaraka. duljih i kraćih, suših i svježijih, 
debljih i tanjih, ali nijednog trulog! Tad on uhvati oba kraja konopa, udvoji ga, 
te ga svom snagom stegne i učini uzao. Svežanj je bio gotov. 

* 


10. Prije nego li će uprtiti svežanj, ogleda se Janko šumom u sve pravce, 
kako to običavaju ljudi šumi naviknuti. Kružeći pogledom uz guštaru, ugleda 
on na glogovoj grančici drozda, kako se pritajio polurazvaljena kljuna i lovačka 
pogleda. Nad glogom je lepršao leptir, mesnata hrana drozdu i mnogoj drugoj 
ptici. Još tren i šarenog će ljepokrilca zateći smrt u oštrom kljunu! 

»Gle gal« reče Janko, »pernatog neprijatelja!« I potjera drozda. 

»Pa zar bi ga on pojeo?« zaplašeno upita Lepirka gledajući s užasom 
u drozda i u leptira, koji se rastaviše i otprhnuše. 

Janko je, opet, u čudu i po strani pogleda i pomisli: 

»Kakva li je to djevojčica, koja ne zna, da ptice hvataju i žderu leptire, 
gusjenice i kukce?« , 

»Dakako, da bi ga pojeo,« reče ponešto nestrpljivo i začuđeno. »I ne samo 
drozd, nego i mnoga druga ptica: svračak, svraka, šojka, kos, čvorak, kokoš..: 
A sitnije leptiriće, osobito gusjenice, tamanit će i vrabac, sjenica i sve druge 
ptice pjevice, pa pošto su gusjenice štetočinci na voćkama i u vrtovima, to 
valja pjevice gojiti i u ljutoj ih zimi hraniti, a ne tamaniti njih, njihova 
gnijezda i jaja. Ali nisu ptice jedini dušmani leptirima i njihovim gusjenicama 
i kukuljicama. I sa zemlje vreba na njih neprijatelj: kukac, bogomoljka, gu- 
šterica, zmija, pa i mačka. A čovjek? A djeca?« 

»Pa zar nema leptir baš nikakve obrane?« 

.»Imade. Ako ne obranu, a ono zaštitu. Poneki se leptir znade pritajiti: 
učini se kao mrtav. Mrtva leptira ne će ptica. A već sam ti kazao, da je leptiru 
česta obrana zaštitna boja i sam njegov oblik, koji su udešeni prema okolini, 
u kojoj se skriva, te ga neprijatelj ne može lako zapaziti; zovu to mimikrija, 
ma da naziv nije posve točan. I za paunče večernje, sjećaš li se, rekao sam ti, 
kako maše donjim krilcima s velikim modrim okom i plaši neprijatelja. Ima 
i jedan jedini leptir, koji može da dade prodoran, piskutljiv glas, što će smesti 
ponekog neprijatelja. Ali sva ta obrana ne vrijedi leptiru koliko lepetav mu 
let: isprekidano njegovo lepršanje, u oštrim kutovima mijenja smjer, te ga 
malo koja ptica može uloviti dok leti.« 

»Gusjenice često imaju zastrašujuće oblike i čine strašne pokrete, ali 
se i one pred neprijateljem većinom skrivaju. “Ponajčešće se drže na 
naličju lišća. Dok su mlade, žive u gustiti zejednicama u zapredenim gni- 

ŠILJATAC JASIN 
(Charaxes iassius) 


jezdima, u rasjeklinama drveća, pod korom; a kad dođe vrijeme da se zapredu, 
traže i pronalaze još nedohvatljivija skrovišta. Da nije priroda sve to tako 
vješto udesila, ne bi ih više bilo, tih šarenih bića,« završi Janko, dižući sa 
zemlje kruto povezanu opriu suharaka. 

Lepirka mu pomogne, pa kad ju je na rame uprtio, a s drugog kraja 
sjekirištem podupro, krenuše naprečać kući. 


* 


11. Već i drugo ljeto bijaše prošlo, a treće bilo u razgaru, otkako se Le- 
pirka našla u domu majke Jankove. Nizali se dani puni topline i sunca. Lepirka 
je vedrinom ispunjala kuću. Hitru pri poslu, a mila pogleda, svi su je zavoljeli. 
I privikli su k njoj, kao da se u njihovu gnijezdu rodila i kod njih othranila. 

Janko bi joj gotovo svakog ljetnog dana pokazao ponekog novog leptira 
ili bi ioj kazivao nešto nova iz života leptirova., U šumi, uz potok, nad livadom 
i po okolišnjim brčgovima sve je bilo živo i puno šarenih letača. Trebalo ih 
je samo voljeti, motriti i proučavati. Janko je to činio, a Lepirka mu je bila 
vjernim pomagačem. 

Dva je još naša leptira osobito zavoljela Lepirka: prepeom leptira i 
veliku sedeficu, jer ih je Janko ovako lijepo predstavio: 

»Već ime im kaže ljepotu. Apolo bijaše grčki.bog sunca, pjesničtva i lje- 
pote. A sedefica se zove latinskim imenom argynnis — srebrenica — što 
bijaše nadimak božici Veneri! Apolonov se leptir zadržava pretežno u visokim 
brdima, Alpama, a u nas na pr. u Velebitu, pa kako su ga, zbog njegove 
izvanredne ljepote pretjerano lovili, postao je rijetkost u čitavoj Evropi. Stoga 
je »zaštićen«. To znači, da ga ne smiješ ni loviti, ni tamaniti. — I on i sedefica 
strastveni su posjetioci cvijeća. Apolonov leptir, sjedeći na cvijetu, pokriva ga, 
kao paun paunicu, spuštenim krasnim krilima, dok iz dubine čaške siše med. 
Sedeficama se, kad sjede na cvijetu sklopljenih krila, donji dio njihov o suncu 
ljeska metalnim odsjevom ljubičasta' tinjea.« ' 


* 


12. »Još imade u nas čudna vrsta leptira,« jednog će dana Janko, »iako 
spadaju među nočne iepure, lete neki — Kao 1 golupka — u razgar ljetnoga 
dana. To su medvjedice (medonjice ili medunke).« 

»Ljepolika djevica, ruska medvjedica i medonjica mrka najobičnije su 
kod nas vrste te obitelji, a pripadaju plemenu velikih leptira. Ništa nema 
medvjeđega u tih lijepih, laganih krilaša. Obiteljski naziv ,medvjedice' došao 
im. je odatle, što gusta i mrka dlaka, nalik na medvjeđu, pokriva tusta tjelesa 
njihovih gusjenica. Preko dana sjedi mrka medvjedica u svom skrovištu, da bi 
izletjela podveče i provela dobar dio tople, ljetne noći posjećujući mirisavo 
cvijeće. Živih je boja: na crvenosmeđem baršunu prednjih krila nosi bijele 
pruge, a crvena su joj stražnja krilca posuta crnim pjegama. U južnoj Evropi 
znade joj gusjenica počiniti velike štete na vinogradima. — One druge dvije: 

APOLONOV LEPTIR SEDEFICA VELIKA 
(Parnassius apollo) (Argynnis pandora) 


djevica ljepolika i ruska medonjica — ma da spadaju u noćne leptire — 
lepršaju samo za svijetlih sunčanih dana, te se spuštaju na cvjetne čaške i 
sjedeći sišu med.« 

Već se bijaše navršilo vrijeme i i dušo je čas, te bi Janko, pričajući tako 
i tumačeći pokazivao Lepirki u svojoj zbirci uredno udešene i sačuvane pri- 
mjerke leptira, o kojima bi joj upravo govorio. Tako joj i sada donese posebnu 
kutiju s leptirima iz obitelji medvjedica. Bilo ih je u izobilju: većih, manjih, 
s debljim i tanjim tjelešcima, različito pernatih ticala, sličnih, a ipak različnih 
šara. Pod staklenim poklopcem bili su svi leptiri poredani u kutiji, razapetih 
krila, tako te su se oba para krila, kao i trup s glavom i ticalima dobro 
vidjeli. 
' U to je doba Janko već polazio više razrede gimnazije u obližnjem gradu, 
pa bijaše došao na glas zbog svoga temeljitog znanja o leptirima i zbog svoje 
bogate i stručno sređene zbirke. 

* 


13. U vrtu, do kuće, na mjestu prisojnu, imao je Janko pčelinjak. Pod 
radosnim krovićem nekoliko raznobojnih košnica s obojenim daščicama na 
ulazu u ulišta. Pčele su davale obilje meda za slatke kolače Perici i Marku, 
a pogotovu baki Mandi, koja je strastveno voljela medenjake. No, i za prodaju 
ga je ostajalo, pa je Janko utržak trošio za svoj rad oko leptira. 

Jedne se tihe, tople, mjesečeve večeri, kad su se svi spremali na počinak, 
a Janko se upravo verao ljestvama na svoj ljetni konak, na sjenik, dogodi 
nešto naoko strašno! Iz pčelinjaka iznenada zašumi, zabruji, začuje se sumnjivo 
lepetanje i uzbuđeno zujanje pčela. Brzo se Janko spusti s ljestava na zemlju 
i pohiti k pčelinjaku. Tu već zastade uznemirenu Lepirku. Posluša točnije. Iz 
jedne košnice s modrom daščicom na ulazu, dopirao je čudan glas, kao glas 
miša u stisci, a pčele se uskomešale, kako kad se roje. Odmah je Janko znao, 
što to znači. 

»Ništa mi tu ne možemo pomoći. Pčele će se same obraniti. U košnicu nam 
se uvukao onaj debeli provalnik, noćni leptir, što ga zovu mrtvačka glava 
jer na leđima nosi sliku mrtvačke lubanje.« 

»Aj, sve će pčele podaviti!« zavapi Lepirka. 

»Ne će sve, smiri se!« reče Janko. »Došao je on da krade, da se nasiše: 
meda. Nezašitan je sladokusac. Ali ga to može i života stajati. Čuješ li ga, kako: 
pišti? Kako cvili? Mrtvačka glava je jedini leptir; koji daje glas, kad. je 
u stisci; svi su drugi leptiri nijemi. — Tek što je strašna neman s mrtvačkom 
glavom na hrptu, brnčeći krilima sjela na mpdru dasku pred ulazom u košnicu, 
te se progurala u unutrašnjost ulišta, već su i pčele-stražari s ulaza uzbunile 
čitavu košnicu, koja je u to doba mirno spavala; razbojnika su odlučno napale, 
zabadajući mu u bucmasto tijelo, a kroz gusto runo, svoje oštre žalce. Ali ih 
i on mlati svojim krupnim, snažnim krilima, kojih je u rasponu 12 -centi- 
metara!, pa otiplje te požrtvovne borce na sve četiri strane. Probija se do saća 
i pije med. Najprije će iskapiti otvorene ljupke; pa pošto je njih ispio, nabušit 

MEDONJICE 
(Arctiidae) 
MEDONJICA MRKA LJEPOLIKA MEDONJICA 
(Arctia caia) (Pleretes matronula) 
RUSKA MEDVJEDICA 
(Callimorpha quadripunctaria) 


će krutim i kratkim svojim rilcem zatvorene ljupke, pa će i njih isisati. Omam- 
ljen slatkim nektarom, sav medom umeljan, sad je postao ciljem čitave uzbu- 
đene košnice. Bezbroj ga pčela hrabro napada, iako on oko sebe mlati. Sva su 
mu krila izbodena, a ognjene mu žaoke prodiru i kroz gusto krzno u leđa, i u 
bokove i u strašno znamenje na šiji, mrtvačku glavu. Ali se provalnik još ne 
da! Sve dalje prodire ulištem, krči si put među saćem i ne prestaje ispijati 
ljupku za ljupkom, dok se nije izdovoljio i nasitio. Tad se (vrlo često pre- 
kasno!) sjeti, da valja misliti na uzmak, jer je neprijatelja i suviše velik broj. 
Tad se, kolutajući izbodenim krilima, u paničnom strahu stane probijati prema 
izlazu. Ponekad mu se i posreći, te se oslobodi medene tamnice u koju se bijaše 
sam ugurao, ali još češće malakše pod ubodima razjarenih pčela, te pogiba 
u samom ulištu. 

Sad tek za pčele nastaje muka! Treba iznijeti mrtve borce, i to će se 
učiniti. Ali mrtvi je neprijatelj suviše krupan, težak i neokretan zbog širokih, 
velikih i ukočenih krila, da bi ga one mogle izvući iz košnice. No, one u svojoj 
urednoj i čistoj kući ne mogu trpjeti lešine. Što dakle da čine? Eto, ostave ga 
na mjestu, gdje je poginuo, te ga prevuku slojem voska: učine od njega 
mumiju! Mumiju, na kojoj se vide konture ukočenih krila, ticala i izbodenog 
bucemastog tijela s mrtvačkim znamenom.« 

Janko prekine priču. Na Lepirkinoj je trepavici bljesnula o mjesečevu 
sjaju sitna kapljica. On promijeni tok razgovora: 

»Razumije se, da i praznovjerni ljudi koješta pričaju o tom mračnom 
leptiru, koji brnčeći leti kroz tamnu noć, a na leđima nosi znak smrti. Latinska 
imena naše mrtvačke glave i braće joj po drugim krajevima svijeta, vezana su 
uz predodžbe podzemlja i zlih duhova. Acheronta atropos, lachesis, styx, sa- 
lanas, ariel, lethe, charon, medusa, morta, mistička su i simbolička imena 
raznih vrsta »mrtvačke glave.« _ 

Polako se smirilo brujanje u košnici. Očito bijaše, da je razbojnik poginuo. 


* 


14. Na stolić, u malenoj drvenjari sa širokim staklenim prozorom, što si 
je bijaše — uz kuću — sam podigao za svoje poslove s leptirima, donese 
Janko, jednog proljetnog dana, oveću drvenu kutiju pokrivenu poklopcem. 

»Donesi nekoliko dudovih grančica,« dovikne on Lepirki, koja je upravo 
plijevila lijehu pod mladim dudom u vrtu. 

»Gle, kako se zapredaju!« veselo reče Janko, kad je legit došla noseći 
stručak dudovih isperaka, pa odigne poklopac škrinjice. 

»Ovo su gusjenice dudova svilca. Gledaj, kako proždrljivo brste du- 
dove listiće! Naglo se debljaju. a kad dorastu, stavljam im u kutiju sitnih 
suhih grančica, te se među njima, a u prirodi i na zelenim granama duda, 
zapredaju i zakukulje. Ovo im je čahura. Ispredena je od svilenih niti, što ih, 
kad se osuši, stvara neka tekućina, koju izlučuje žlijezda u donjoj čeljusti 
svilčeve gusjenice. Iz čahure će poslije nekoliko nedjelja izmiljeti leptir. No, 
i sama čahura malo je čudo od kojega se stvaraju velike stvari. 

MRTVAČKA GLAVA 


(Acheront 


tropos) 


la a 


Tvorničari svile hrane bezbroj milijuna gusjenica dudovog svilca, ali do- 
puštaju samo malenom broju čahura da se razviju u žućkastobijele leptire — 
dudove. svilce. Upravo toliko, koliko im treba, da dobiju jajašca za drugu 
godinu. Svaka im ženka iznese nekoliko stotina jajašaca, pa onda ugine i ena 
i mužjak, a da za čitava života, koji traje nekoliko dana, nisu okusili baš 
nikakve hrane, jer su im rilce i usta sasvim zakržljali. Ostale čahure guše 
tvorničari vrućim uzduhom, jer će samo iz neoštećene čahure s mrtvom ku- 
kuljicom dobit skupocjenu svilenu nit. 

U evropu su i dudov svilac i umjetnost tkanja svile doneseni u VI stoljeću 
iz Kine, gdje im je pradomovina. Tamo, na krajnjem istoku, žive i oni 
prekrasni orijaški leptiri: japanski i kineski svilci. Iz prediva njihovih 
čahura izrađuje se glasovita svila šantung. Japanski se svilac — antheraea 
yamamai — bio udomaćio i u našoj domovini, napose u hrastovim šumama 
na Dolenjskom (Slovenija).<$ 


Tumačeći Lepirki ovo, stajao je Janko uza svoj radni stol u drvenoi ko- 
libici: plavokos, stasit i ozbiljan. Čitav momak. Lepirka se bijaše prislonila 
o vratnice. Snop jarkih sunčanih zraka, prodirući u Jankovu radionicu, oblio 
joj zlatnim sjajem struk i lice ljepote-djevojke, koja već bijaše dorasla do žene. 

Gledajući je ovakvu, sjeti se Janko onog prvog dana, kad ju je, isto 
ovako suncem cbasjanu, ali sitnu djevojčicu, našao na livadici do kuće, pa se 
sad dogodi nešto, za oboje njih neočekivano: 

»Lepirka! Hoćeš li mi biti ženom ?« izlane Janko ono, o čemu bijaše danima 
i noćima sanjao. 

Lepirka ne odgovori ništa. Tek glava joj se lijepa, obasjana zlatom kose 
i sunca malko sagnu, a s ustiju joj odprhnu k Janku smiješak tolike miline, 
kolike Janko nikad u životu još ne bijaše osjetio. 


32 


DUDOV SVILAC ; SVILOPRELCI JAPANSKI SVILAC 
(Bombyx mori) (Antheraea yamamai) 


II. 


»LEPIRKA« 


FARMA I SVILANA 


Umrla je baka Manda. Sad već na svijetu ne bijaše nikoga, tko bi pamtio 
ni za vile, ni za vukodlake. A Perica i Marko odoše u zanat. 

Janko je opravio očinsku kuću. Ne bi je prepoznao, tko bi je sad vidio - 
ovakvu, obnovljenu, crvenim crijepom pokrivenu, pa ponešto uzdignutu. Ali 
onome. iko se u njoj rodio, ostala je u srcu ista, kakva je i bila: malena i 
draga. Bliza i jednako topla. 

U kući žive Lepirka i Janko i njihovi leptirići: dva dječaka i dvije djevoj- 
čice. A stara je majka Jankova zadržala istu svoju sobu, u kojoj je za čitavog 
svog vijeka stanovala. Janko ju je, po materinoj želji, obnavljajući kuću, 
ostavio jednakom, kakva je odvajkada bila: obijeljena vapnom, s crnim hra- 
stovim gredama na stropu, sa starinskim pocrnjelim slikama i s velikom gli- 
nenom peći u jednom uglu. 

Ali ni vrta, ni potkućnice nije lako prepoznati, pa ni livadice za kućom, 
kud protječe potok. Posvuda stoje u izravnanim redovima, poput mladih, 
vedrih i miroljubivih vojnika, posađeni bijeli dudovi. Među dudovima, gdje 
negda bijahu staja i pojata, pružila se nova novcata dugačka zgrada zavješenih 
staklenih stijena i prozora, a u zgradi čudo nad čudesima: farma leptira! 

Zna se za farme poljoprivredne, zna za stočarske, svinjogojske, kunićarske, 
za peradarske, pa i za psetarske! Ali što je leptirska farma i kakva je? To je - 
čudo, o kojemu malo tko znade. 

Pođimo zato za Lepirkom, koja: njom upravlja, ne bismo li zagledali 
u njezine tajne. 

Mjesec se svibanj rascvao nad zemljom. Lepirka, a s njom još dvoje, troje 
ljudi, koji pripadaju farmi, narezaše s mladih, desetogodišnjih dudova nekoliko 
košarica proljetnih dudovih grančica. S njih su obrali mlade listiće, te ih 
unijeli u dugačku zgradu sa staklenom stijenom, zastorima zavješenom. U zgradi 

se — iz uvezenih jajašaca dudova svilca — tek što izvalilo, na posebno uređe- 
nim policama, oko 200.000 gusjenica. Sitne su i crnomanjaste, kao male kosmate 
buhe. Ali su proždrljive kao aždaje! Svaka će od njih za svog kratkog vijeka, 
a to znači u roku od 32 do 34 dana, postati obujmom 6000 puta krupnija, nego 
di je bila, kad se izvalila. A sve će one zajedno požderati oko 5000 kg ili pol 
vagcna dudova lišća! Koža im ne može slijediti taj nagli rast, pa gusjenica 
za svog kratkog života od oko mjesec dana četiri puta mijenja »košuljicu«. Kad 
poodraste i izmijeni kožu, tad mijenja i boju. Sad nije više crnomanjasta, nego 
bijela ili siva. 

Svilčeve gusjenice trebaju određenu toplinu, trebaju mnogo svijetla i 
zraka, ali im izravan sunčani žar može i naškoditi. Zato su staklene stijene 
i prozori zavješeni zastorima, a uzgajači budno paze na toplomjer, koji je 
smješten u tom prostoru, da bi temperatura stalno bila podjednaka. 

Kad — poslije 32 do 34 dana — Lepirka i njeni pomagači primijete, da su 
gusjenice prestale brstiti, znat će, da su dozrele da se zapredu. Tad će nanijeti 
u poseban odio prostorije suhih grančica bez lišća, vrijeska, žukve, loze, slame, 
heljde, pa će zrele gusjenice prenijeti onamo ili na posebno uređene stalke, 
kavalone, sa svježim dudovim grančicama. Tu će se gusjenice sad zapresti 
u čahure, a samo zapredanje najosjetljiviji je akt u životu sviloprelčevu! 

Od njega zavisi, hoće li čahure ili kokoni biti prvorazredni, ili će pasti 

u drugi, u treći razred, pa čak biti i neuporabljivi zbog polusagnjilih beba, ne- 
pravilnih oblika ili zbog toga, što ih je više srašteno u jednu. Pošto su se 
zaprele sve gusjenice, vrši se »berba«. Čahure (kokoni) skidaju se sa suhih 
grančica ili kavalona, te se istodobno razvrstavaju u razrede po kakvoći. 
' Lepirkinih 200.000 gusjenica dalo je početkom lipnja otprilike 350 kg 
uporabivih čahura. Sad će u tvornici, prije nego li čahure stanu razpredati, na 
posebnim pećima vrućim zrakom ugušiti, a zatim u toploj vodi šibama izmlatiti, 
da bi se razmekšala tvar, kojom je svilena čahura slijepljena. 

Već je ovo sve dosta čudnovato, ali ništa nije takvo čudo, kao čahura 
sama! a 
Kad joj uhvatiš nit, od koje je ispređdena, pa kad je staneš odvijati, dobit 
ćeš od jedne čahure nit dugačku 600 do 800 metara, a tananu poput paučine. 
1000 metara važe joj tek jedan gram! e ' 

Eto, sve to: raspredanje niti, pa ponovno opredanje po osam niti zajedno, 
da bi se dobila temeljna tkalačka svilena nit, sve to više nije posao Lepirkin, 
a nije ni njezine farme. Tu počinje rad svilane. ' 

* 


A svilana »Lepirka« farmi je nadomak: uz rijeku i željezničku prugu. 
Janko joj je upravitelj. Tvornica — u dvije smjene — radi punom parom. 
Predionice raspredaju i opredaju niti, tkaonice ih tku u svilenu tkaninu, 
a veliki štamparski strojevi utištu u opredenu svilu one tisuće živih, raznoboj- 
nih šara, te se trak ovako obojene svile na suncu i izdaleka prelijeva kao 
vilin veo! 

Lepirka je došla u tvornicu, da preda tek ubrane i sortirane čahure 
sa farme. Stoji ona, odjevena radnom haljinom od sirove svile, u prostranoj, 
svijetloj pisarni cekajući dok ispišu potrebita pisma za oikup. I ovaj put, kao 
i uvijek, začuđena i duboko zamišljena, stoji ona pred statističkim grafiko- 
nima, koji su obješeni diljem bijelih zidova pisarne. Čita ih. Proučava i su- 
osjeća. Fantastične su. brojke, što ih oni sadrže, nedohvatljive one milijarde 
svilčevih kokona, što se godišnje po čitavom svijetu umjetno guše, mlate, pa 
prerađuju u tananu, šarenu i sjajnu svilu. Iz grafikona I razabire, da je naš 
svijet stao gojiti dudova svilca u većoj mjeri nekako sredinom i prema kraju 
XIX stoljeća. U Hrvatskoj su postojale svilane u Zagrebu, Osijeku i Mitrovici, 
a bubara u Vinkovcima.“ Početkom XX stoljeća bijaše svilarstvo i u nas na 
najvišem stupnju razvoja. Jugoslavenske su zemlje davale prosječno oko 
3,000.000kg ili 300 vagona svilčevih čahura, a Jugoslavija je, neposredno nakon 
Prvog svjetskog rata bila treća država Evrope u proizvodnji svile. Italija je 
proizvodila 50,000.000 kg, Francuska 10,000.000 kg, Jugoslavija 3,000.000 kg.? 

Ipak, posljedice rata doskora su se osjetile. U glavnim našim svilogojskim 
krajevima (Srijem, Srbija, Makedonija, Vojvodina) velik je dio dudova ratom 
bio oštećen ili uništen, pa poslije Prvog, a i sad, poslije Drugog svjetskog 
rata, obnova uzgoja svilene bube napreduje sporo i mučno. Jer najprije treba 
zasaditi dudove, pa onda čekati, dok ponarastu. A tome se hoće vremena. 
I strpljivosti. Tek pošto se razgranaju dudovi, tek tada je moguća obnova 
uzgoja dudova svilca. 

Grafikoni dalje svjedoče, da se bijaše između dvaju ratova proizvod sirove 
svile u svijetu podigao na 60.000 tona ili 6000 vagona. Japan je tada sam davao 
tri četvrtine čitave svjetske proizvodnje ili 45.000 tona, a za njim Italija, 
5000 tona. U toj proizvodnji jugoslavenske zemlje već nisu značajnije sudjelo- 
vale. — No, treća karta grafikona pokazuje, kako je uslijed sve većeg na- 
pretka tehnike u svijetu umjetna svila stala najprije potiskivati naravnu svilu, 
a onda slaviti pravi triumf. Kolik je danas razmjer proizvodnje umjetne svile 
prema naravnoj ne da se točno ustanoviti. Godine 1934 u čitavom se svijetu 
proizvodilo 413.770 tona ili 41.377 vagona umjetne svile. Sovjetski je Savez 
bio daleko najveći proizvođač. Proizvodnja naravne svile te je iste godine 
iznosila oko 50.000 tona ili tek jednu osminu umjetne svile. Tu je Japan bio 
daleko najkrupniji proizvođač.“ — Nerazmjer u korist umjetne svile nepre- 
stano raste, ma da je naravna svila, kao i dosad, kakvoćom i trajnošću, me- 
koćom i ljepotom daleko nadmašuje. 

Najduže se Lepirka zadržala pred grafikonom, koji predočuje razmjer 
između sirovih kokona ili čahura i gotovog fabrikata svile. Iz njega je vidljivo, 
da za kilogram fine floret-svile treba preraditi oko 7000 čahura, a to znači, da 
je za proizvodnju oa 50.000 tona fine svile god. 1934 pogušeno i prerađeno 
350.000,000.000 (350 milijardi) svilčevih čahura! Te su se brojke Lepirki toliko 
usjekle u pamet, da ih čitav dan nije mogla zaboraviti. 

Lipanjska je noć. Mirišu lipe. Iz podaleka tiho bruje strojevi svilane. Pun 
mjesec viri nad sljemenom krova. Pol je dvorišta crno, a pola bijelo. Obasjana 
vilinskim sjajem mjesečine sjedi Lepirka kući na pragu. «oka Janka, da se 
vrati iz tvornice. 

Od umora, od mirisa lipova cvijeta, od one li neke tajne misli o leptirima 
spustila joj se gornja vjeđa, a trepavice lagano legle vrh jabučica obraza. 

Drijema 1i? Snatri li? Ukaza joj se, kako ispod krupnog valjka tvor- 
ničkog polako teče sjajan i šaren trak najnježnije svile. Teče tiho, puze nečujno 
preko stola, preko poda, preko doprozornika pa napolje. U prostranstvo. Tu ga 
svojim krilima zavitlao nevidljiv, jogunast vjetar. Lepirki prođoše lagani srsi 
čitavim tijelom. To se zavijorila vilina koprena i zatreperila prelijevajući se 
u sto boja. Uznijela se put zvjezdanog neba kao vijugav, šaren oblak. Od ruba 
joj se otkinu komadić šarama izvezen, modar, crven i žut. Otkinuo se, pa poput 
pisane latice zaplovio vedrim uzduhom. Za njim drugi. Pa treći. Pa ih je 
začas puno nebo, kao roj najdivnijih leptira. Lepirka hoće da poleti. Trgne se 
i podiže vjeđe. Ali u isti čas već ne vidi ništa, nego tajanstven i tih mjesečev 
obraz, kako se ispeo nad dimnjak, a čuje iz podaleka tiho brujanje strojeva 
ispod kojih, u tvornici, teku pramenovi svilene tkanine. 

Tad se sjeti onih grafikona od jutros. I opet spusti oči i zaveze se u misli, 
Na um joj padnu s jedne strane oni milijuni gusjenica prerazličitih leptira: 
kupušnjaka, medvjedica, riđana ,admirala, jasenara, što brste zelje i drveće, pa 
čine znamenite štete čovjekovu gospodarstvu. Ali joj se u isto vrijeme ukaza 
na drugoj strani gora od stotina milijardi podavljenih čahura leptira-svilo- 
prelca, od kojih čovjek sebi prede najtananije predivo za odjeću. Pa tiho, kao za 
se, prošapta: ' ' 

»Zaista, leptir čovjeku ništa ne ostaje dužan.« 

»Ništa!« potvrdi u po glasa Janko, koji tiho bijaše prišao Lepirki po m. 
tratini dvorišta, tiho i nečujno kao veliki noćni leptir. 

Ona uzgleda k njemu. A on se sagnu, podiže je s praga i uvede u kuću. 

